REGOLAMENT TAL-KUMMISSJONI (KE) Nru 2095/2005
ta’ l-20 ta’ Diċembru 2005
li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 2075/92 fir-rigward tal-komunikazzjoni ta’ informazzjoni dwar it-tabakk
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2075/92 tat-30 ta’ Ġunju 1992 dwar l-organizzazzjoni komuni tas-suq tat-tabakk mhux ipproċessat (1), u b’mod partikolari l-Artikolu 21 tiegħu,
Billi:
(1)
Sabiex il-Kummissjoni tkun tista’ tissorvelja l-iżviluppi tas-suq fis-settur tat-tabakk mhux proċessat kopert mill-organizzazzjoni tas-suq komuni stabbilita bir-Regolament (KEE) Nru 2075/92, huwa meħtieġ li l-Istati Membri jikkomunikaw l-informazzjoni neċessarja.
(2)
Għal dan il-għan, ġie adottat ir-Regolament tal-Kummissjoni (KE) Nru 604/2004 tad-29 ta’ Marzu 2004 dwar il-komunikazzjoni tal-informazzjoni rigward it-tabakk mill-ħsad ta' 2000 ’il quddiem (2).
(3)
L-informazzjoni li trid tiġi kkomunikata għandha tipprovdi deskrizzjoni qasira ġenerali tas-suq globali Komunitarju tat-tabakk, u għandha, b’mod partikolari, tikkunsidra d-dispożizzjonijiet tar-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa (3) u r-regoli implimentattivi tiegħu.
(4)
Fl-interess ta’ amministrazzjoni effiċjenti, l-informazzjoni kkomunikata għandha tiġi kklassifikata skont il-grupp ta’ varjetà ta’ tabakk u għandhom jiġu ffissati skadenzi għas-sottomissjoni tagħha.
(5)
Huwa xieraq għaldaqstant li d-dispożizzjonijiet dwar l-informazzjoni li trid tiġi kkomunikata jiġu adattati skont dan.
(6)
Fl-interess taċ-ċarezza u r-razzjonalità, ir-Regolament (KE) Nru 604/2004 għandu jitħassar u jiġi ssostitwit b’regolament ġdid.
(7)
Il-miżuri previsti f'dan ir-Regolament huma konformi mal-opinjoni tal-Kumitat ta' Ġestjoni għat-Tabakk,
ADOTTAT DAN IR-REGOLAMENT:
Artikolu 1
Għal kull ħsad, l-Istati Membri għandhom jikkomunikaw lill-Kummissjoni permezz ta' trażmissjoni elettronika l-informazzjoni stabbilita fl-Annessi IA, IB, II u III f’konformità mal-iskadenzi ffissati fihom.
Artikolu 2
L-Istati Membri għandhom jieħdu l-miżuri neċessarji biex jiżguraw li l-operaturi ekonomiċi konċernati jipprovduhom bl-informazzjoni meħtieġa sal-iskadenzi rilevanti.
Artikolu 3
1. Ir-Regolament (KE) Nru 604/2004 jitħassar.
Madankollu, għandu jkompli japplika għall-komunikazzjonijiet marbuta mal-ħsad tal-2005.
2. Ir-referenzi għar-Regolament imħassar għandhom jitqiesu bħala referenzi għal dan ir-Regolament u għandhom jinftiehmu skont it-tabella ta’ korrelazzjoni fl-Anness IV.
Artikolu 4
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Unjoni Ewropea.
Ir-Regolament għandu japplika mill-1 ta' Jannar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Diċembru 2005.